I. Notum sit omnibus quod Odo dux Burgundię, in quadam sollempnitate Nativitatis Domini, coram procerum suorum copiosa multitudine, vineam quandam quam propriam tenebat apud castrum Mursaltum Deo et sanctę Marię contradidit in manu domni Rotberti tunc abbatis Novi Monasterii, ad usum fratrum inibi Deo servientium. Illic quoque presentes fuerunt testes subscripti: G[u]ido comes de Sals, Savarinus de Virziaco, Hugo de Puili et ceteri. II. Post decessum vero supradicti ducis, filius ejus Hugo, qui ei successit in ducatu, rogavit quendam militem nomine Hugonem de Cavenniaco ut decimam antedictę vinee apud Mursaltum, quam illucusque tenuerat, Deo et sanctę Marię ac monachis Novi Monasterii concederet et ipse dux singulis annis decem solidos eidem militi donaret. Quod prefatus miles gratanter annuens decimam illam in usum monachorum concessit et tam firmiter talique pacto ut etiam si ipse dux vel ejus successor aliquam injustitiam de supradicta pecunia eidem militi vel ejus successori aliquando inferre temptaverint, quod absit, nullomodo miles ille vel ejus successor a monachis ulterius quicquid requirant. His interfuit frater Nevelo monachus ejusdem loci et hi sunt testes: Girardus canonicus, Letbaldus de Manni, Walterius de Magno Campo, Walterius de Scalcetruge et cęteri. Post hęc, domnus Nargoldus eduensis episcopus, in cujus diocesi antedicta vinea est plantata, hanc concessionem et conventionem inter ducem et militem illum de decima illa factam laudavit, monachisque illis decimam confirmando donavit, ne eam de manu laicorum tenere viderentur. Ob quam rem sua propria manu eam illis tradidit.